Pastoor weer skuldig aan verkragtingsJames Devine Thubakgale in die hof (Foto: Verskaf) ŉ Pastoor van Limpopo wat reeds lewenslange tronkstraf uitdien, is Maandag in die hooggeregshof in Polokwane skuldig bevind in ŉ ander saak op nog aanklagtes van verkragtings. James Devine Thubakgale (58) van die Deliverance Church of Christ in Polokwane het meisies van 16 jaar en jonger geteiken. Hy het hulle verkrag in ŉ lodge naby die kerk, in sy motor of in hul kamers wat hulle by hom gehuur het. Hy het van hulle ook aangerand. Mashudu Malabi-Dzhangi, woordvoerder van die Nasionale Vervolgingsgesag (NVG) in Limpopo, sê hy sou vrees by die meisies inboesem deur vir hulle te sê dat indien hulle weier om met hom te trou of met hom seksueel verkeer, sal God hulle vir ongehoorsaamheid straf en dat daar dood en siekte in hul families sal kom. “Hy sou die meisies wat hom teëgegaan het as hekse uitkryt en het gesê dat hulle met bose geeste besete is,” sê Malabi-Dzhangi. Thubakgale is reeds op 30 September verlede jaar in die Mankweng-streekshof tot twee keer lewenslank gevonnis op twee aanklagtes van verkragting. Hy het minderjarige meisies tussen 2011 en 2012 verkrag. Hy is nou weer skuldig bevind op twee aanklagtes van verkragting en ŉ aanklagte van aanranding. Hy sal na verwagting volgende week Woensdag gevonnis word. Volgens Malabi-Dzhangi het Thubakgale boonop van 2009 tot 2017 lidmate van sy kerk omgepraat om hul spaargeld vir hom te gee. Hy het hulle beloof dat hulle hemel toe sal gaan indien hulle dit doen. “Die gemeentelede in sy kerk het hom gerespekteer en bevele gehoorsaam omdat hulle geglo het dat hy deel van die heilige drie-eenheid was. Hy het hom aan sy gemeentes voorgehou as ’n magtige man van God, wat die siekes kon genees en die duiwel kon wegwerp. Hulle het geglo dat hy na hierdie wêreld gestuur is om hulle te red.”